จ่อชงแก้กม.สลากฯเข้าครม. เปิดทางขายหวยออนไลน์ได้
สำนักงานสลากฯ ชงแก้กฎหมายสลากฯ ใหม่ ให้คลังพิจารณาแล้ว ยันเปิดช่องออกผลิตภัณฑ์ใหม่ คาดเสนอ ครม.ไฟเขียว ก.ย.นี้
27 มิ.ย. 2559

สำนักงานสลากฯ ชงแก้กฎหมายสลากฯ ใหม่ ให้คลังพิจารณาแล้ว ยันเปิดช่องออกผลิตภัณฑ์ใหม่ คาดเสนอ ครม.ไฟเขียว ก.ย.นี้
รายงานข่าวจากกระทรวงการคลัง เปิดเผยถึงความคืบหน้าการแก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 ว่า ขณะนี้ขั้นตอนการแก้ไขกฎหมายนั้น ด้านสำนักงานคณะกรรมการกฤษฎีกาและกระทรวงการคลังได้พิจารณาปรับแก้ไขเสร็จแล้ว โดยคาดว่า นายอภิศักดิ์ ตันติวรวงศ์ รมว.คลัง จะสามารถเสนอให้ที่ประชุมคณะรัฐมนตรี (ครม.) พิจารณาและเห็นชอบภายใน เดือน ก.ย. 2559 ทั้งนี้การแก้ไขกฎหมายดังกล่าว มีวัตถุประสงค์เพิ่มเติม คือ การเปิดให้สำนักงานสลากฯ สามารถออกผลิตภัณฑ์ใหม่ เพื่อให้สอดคล้องกับสภาพปัจจุบันได้ แต่ พ.ร.บ.สลากฯ จะกำหนดไว้ด้วยว่า เมื่อออกผลิตภัณฑ์ใหม่ สำนักงานสลากฯ จะต้องนำรายได้ส่งเข้ารัฐตามที่กฎหมายกำหนดไว้ แบ่งเป็นจ่ายเป็นเงินรางวัล 60% ส่งเข้ารัฐ 23% และค่าบริหารจัดการอีก 17%
“การแก้ไข พ.ร.บ.สลากฯ ใหม่ครั้งนี้ ถือเป็นการดำเนินงานระยะที่ 3 ที่รัฐบาลและสำนักงานสลากฯ เน้นการแก้ปัญหาอย่างยั่งยืนและเป็นธรรม โดยเฉพาะการเปิดช่องให้สำนักงานสลากฯ สามารถออกผลิตภัณฑ์สลากใหม่ เช่น การจำหน่ายสลากด้วยเครื่องอัตโนมัติ (หวยออนไลน์) รวมไปถึงการจำหน่ายสลากผ่านร้านสะดวกซื้อ อย่างไรก็ตาม การจะออกผลิตภัณฑ์ใหม่ได้นั้นจะต้องใช้ระยะเวลาในการศึกษา และนโยบายของรัฐบาลชุดใหม่”แหล่งข่าวเปิดเผย
นอกจากนี้ การแก้ไข พ.ร.บ.สลากฯ ใหม่ จะระบุโทษอย่างชัดเจน ทั้งการห้ามจำหน่ายสลากบริเวณโรงเรียน และห้ามจำหน่ายให้แก่เยาวชนอายุต่ำกว่า 20 ปี รวมทั้งได้มีการเพิ่มบทลงโทษหากผู้ค้าจำหน่ายสลากเกินราคาที่กำหนดไว้คู่ละ 80 บาทให้รุนแรงขึ้น โดยบทลงโทษจะยึดตามคำสั่งของคณะรักษาความสงบแห่งชาติ (คสช.) ที่กำหนดไว้ ทั้งถูกปรับไม่เกิน 1 หมื่นบาท จำคุกไม่เกิน 1 เดือน หรือทั้งจำทั้งปรับ
ขณะเดียวกัน การแก้ไข พ.ร.บ.สลากฯ ยังกำหนดให้ผู้จำหน่ายจะต้องมีใบอนุญาตขายสลาก เหมือนกับการที่ต้องมีใบขับขี่รถยนต์ จักรยานยนต์ หากไม่มีใบอนุญาตจะถือว่ามีความผิด ปรับ 1 หมื่นบาท จำคุกไม่เกิน 3 เดือน หรือทั้งจำทั้งปรับ เพื่อเป็นมาตรการในการควบคุมการจำหน่ายให้ยั่งยืน รวมถึงแก้ไขการรับสลากของผู้ค้าที่อยู่ในมูลนิธิ องค์กร นิติบุคคลที่เกี่ยวข้องกับคนพิการ แม้จะเป็นสมาชิกหลายองค์กร แต่เมื่อรับสลากไปจำหน่าย จะต้องรับจากที่เดียวเท่านั้น
สำหรับการแก้ไข พ.ร.บ.สลากฯ ครั้งนี้ รัฐบาลถือเป็นกฎหมายที่สำคัญที่จะต้องผลักดันให้เกิดขึ้น ภายใต้การบริหารงานของ พล.อ.ประยุทธ์ จันทร์โอชา นายกรัฐมนตรีและหัวหน้า คสช. เพราะเป็นนโยบายที่สำคัญของการแก้ไขปัญหาการจำหน่ายสลากเกินราคา เนื่องจากหากปล่อยไว้ไม่ให้มีการพิจารณาและเห็นชอบในรัฐบาลนี้ ก็จะไม่มีรัฐบาลไหนสามารถดำเนินการได้อีก